Пол Верлен
Редеят белите огради…

Част 0 от „Мъдрост“

Превод от френски: Кирил Кадийски, 1994

chitanka.info

Редят се белите огради

като талази; разлюлян

безкраен дъхав океан

с мъглица в ниските ливади.

Дървета, мелнични криле

потрепват в ранната омара

там, дето в буйна надпревара

се носи младо хергеле.

В света на селските Недели

сред росен злак и свобода

белеят тучните стада

с души като руната бели.

С гласа на флейта прозвъни

камбаната в селце далечно

и дълго по небето млечно

се гонят къдрави вълни.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.